作者:劉將孫
標題:金縷曲・賀新郎
內容:我老無能矣。嘆人生、得開笑口，一年閒幾。去景悠悠如有待，白髮已非春事。便一笑、何曾是喜。我本漁樵孟諸野，向舉家、盡嘆今如是，空自苦，有誰似。堆堆獨坐文書裡。是無能、愛閒愛靜，清時有味。出處古今無真是，往往君言有理。看攘臂、後來鋒起。漢晉唐虞一杯水，只魯連、猶未知之耳。況碌碌，共餘子。